Id-Deċiżjoni tal-Kummissjoni
tas-27 ta' Settembru 2001
dwar xi miżuri ta' protezzjoni li jirrigwardaw prodotti tas-sajd u l-akwakultura għall-konsum tal-bniedem u li joriġinaw mill-Indoneżja
(notifikata bid-dokument numru K(2001) 2935)
(2001/705/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tippreskrivi l-prinċipji li jirregolaw l-organizzazzjoni ta' verifiki veterinarji li jidħlu fil-Komunità minn pajjiżi terzi [1], u partikolarment l-Artikolu 22(1) tagħha,
Billi:
(1) Skond l-Artikolu 22 tad-Direttiva 97/78/KE il-miżuri meħtieġa għandhom jiġu adottati dwar importazzjonijiet ta' ċerti prodotti minn pajjiżi terzi li fihom jidher li jkun hemm jew qed tixtered xi kawża li tikkostitwixxi periklu serju għas-saħħa ta' l-annimali jew tal-bniedem.
(2) Il-preżenza ta' kloramfenikol ġiet skoperta f'gambli maħsuba għall-konsum tal-bniedem li huma impurtati mill-Indoneżja.
(3) Billi l-preżenza ta' kloramfenikol fl-ikel toħloq riskju potenzali għas-saħħa tal-bniedem, il-kunsinni ta' gambli li joriġinaw mill-Indoneżja għandhom jittieħdu kampjuni minnhom biex tiġi żgurata t-tjubija tagħhom.
(4) Id-Direttiva tal-Kunsill 92/59/KEE tad-29 ta' Ġunju 1992 dwar is-sigurtà ġenerali tal-prodotti [2] stabbiliet is-Sistema Rapida ta' Allert dwar l-Ikel, u rikors għaliha jkun approprjat dwar il-ħtieġa ta' bdil ta' informazzjoni prevista taħt l-Artikolu 22(2) tad-Direttiva 97/78/KE.
(5) Din id-Deċiżjoni għandha tiġi riveduta fid-dawl tal-garanziji offruti mill-awtoritajiet kompetenti ta' l-Indoneżja u fuq il-bażi tar-riżultati ta' testijiet imwettqa mill-Istati Membri.
(6) Il-miżuri previsti f'din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Din id-Deċiżjoni għandha tapplika għal gambli maħsuba għall-konsum tal-bniedem li jkunu ġejjin jew joriġinaw mill-Indoneżja.
Artikolu 2
1. L-Istati Membri għandhom, permezz ta' l-użu ta' teħid ta' kampjuni u ta' metodi ta' skoperta, jissuġġettaw kull kunsinni ta' gambli li joriġinaw jew li jkunu ġejjin mill-Indoneżja għal test kimiku biex ikun żgurat li l-prodotti konċernati ma' jkunux joħolqu xi periklu għas-saħħa tal-bniedem. Dan it-test irid isir, b'mod partikolari, bil-ħsieb li tinqabad il-preżenza ta' kloramfenikol.
2. L-Istati Membri għandhom minnufih jinfurmaw lill-Kummissjoni bir-riżultati tat-testijiet imsemmijin fil-paragrafu 1, bl-użu tas-Sistema Rapida ta' Allert dwar l-Ikel, stabbilita bid-Direttiva 92/59/KEE.
Artikolu 3
L-Istati Membri m'għandhomx jawtorizzaw l-importazzjoni fit-territorji tagħhom jew li jgħaddu kunsinni lil Stat Membru ieħor tal-prodotti msemmija fl-Artikolu 1 sakemm ir-riżultati tat-testijiet imsemmija fl-Artikolu 2 ma jkunux favorevoli.
Artikolu 4
L-ispejjeż kollha li jinħolqu bl-applikazzjoni ta' din id-Deċiżjoni għandhom jitħallsu mill-kunsinnatur, mill-kunsinnatarju jew mill-aġent tagħhom.
Artikolu 5
L-Istati Membri għandhom jimmodifikaw il-miżuri li japplikaw fin-negozju biex iġibuhom fi qbil ma' din id-Deċiżjoni. Għandhom jinfurmaw minnufih lill-Kummissjoni bihom.
Artikolu 6
Din id-Deċiżjoni għandha tiġi riveduta fuq il-bażi tal-garanziji provduti mill-awtoritajiet kompetenti Indoneżjani u fuq il-bażi tar-riżultati tat-testijiet imsemmija fl-Artikolu 2.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussel, fis-27 ta' Settembru 2001.